Maďarič, Marek, minister kultúry SR (2015-05-06):
Ďakujem pekne, pán podpredseda. Niekedy je, pani poslankyňa, lepšie nehovoriť. To len na konto toho, že, to len na konto toho. Ja sa nikdy nepovažujem za, ale však vy môžete, samozrejme, komentovať vašich kolegov, ale každý si robí svoju prácu, ako vie, ako chce, ako považuje za vhodné. No tak ja si myslím, že vaši kolegovia vo výbore možno hovoria menej ako vy. To neznamená, že hovoria zle, alebo že treba vždy hovoriť za každú cenu a možno aj v tejto súvislosti. Dovoľte mi teda, aby som v rozprave zareagoval na ten pozmeňujúci návrh váš aj pána poslanca Abrhana. I keď sú tam určité malé odlišnosti, ale v zásade si myslím, že aj dôvod týchto pozmeňujúcich návrhov je rovnaký. Začnem otázkou: Ak vám tak veľmi leží na srdci otázka možného vývozu vzácnych historických knižničných dokumentov a teraz považujete za katastrofu, ak by zákon zadefinoval dočasný dovoz a vývoz, prečo už x-krát ste nepredložili nejaký pozmeňujúci návrh k zákonu, ktorý dnes umožňuje bezbrehý dovoz a vývoz? Keď to je také strašne akútne, prečo teraz, ten obmedzený je katastrofou, prečo ste neboli aktívna, ak to pociťujete ako takú vážnu hrozbu? Samozrejme, že vy máte utkvelú predstavu, lebo toto sa týka digitalizácie, vy máte utkvelú predstavu a v podstate roky s ňou už operujete, že pri digitalizácii knižničných dokumentov budú vzácne knižničné dokumenty vyvezené do zahraničia a tam budú nenávratne zničené. Dobre, veď majte takú predstavu. Tá digitalizácia, myslím vecne, už samotná digitalizácia, v dnešnom momente už je zdigitalizovaný väčší počet objektov a aj, samozrejme, knižných dokumentov, ako bolo naplánované. Boli zdigitalizované mnohé, mnohé, mnohé vzácne knižničné dokumenty, žiadny nebol vyvezený, a boli reštaurované alebo odkyslené na Slovensku. No ale keďže ste dôsledná, tak musíte neustále s touto utkvelou predstavou a strašením operovať. O čom sa ale z vecného hľadiska bavíme? Bavíme sa o mobilite hnuteľných súčastí kultúrneho dedičstva. A táto mobilita hnuteľných predmetov kultúrneho dedičstva – to sú aj obrazy, to sú aj iné vzácne pamiatky a, samozrejme, aj knižničné dokumenty – je chránená aj inými zákonmi, napríklad v zákone o múzeách a galériách, a majú rovnaký prísny a ochranný režim, ako je to napríklad aj v tomto návrhu zákona. Čiže očakávam, že budete obdobne aj pri iných zákonoch, aktívne budete zakazovať dočasný vývoz a dovoz. A to hovoríme o predmetoch, ktoré nemajú ani dva exempláre, často sú to jedinečné predmety v jednom exemplári. A niekedy aj vzniká situácia, kedy sme radi, že ich môžeme reštaurovať za pomoci odborníkov aj v nejakej inej krajine, ako sme napríklad v prípade Krásnej Hôrky prijali pomoc Českej republiky a časť predmetov poškodených pri požiari sa reštauruje v Čechách. Je to aj na základe dohody Českej republiky, Slovenskej republiky, nič strašné sa nedeje, pomáha to aj nám, sme radi, že nám pomáhajú v tejto veci. A je to možné aj vďaka tomu, že je možný dočasný vývoz a dovoz aj takýchto predmetov. No a teraz, aby bolo zrejmé tým, ktorí počúvajú alebo budú počúvať, čo navrhuje tento zákon v tejto veci, aspoň v tej skratke. Je to § 24, ktorý hovorí: Vývoz a dovoz historického knižničného dokumentu a historického knižničného fondu, čiže po prvé, v prvom odseku hovorí, že nemožno trvalo vyviesť historický knižničný dokument a historický knižničný fond z územia Slovenskej republiky. V druhom odseku hovorí, že je to možné urobiť len s predchádzajúcim súhlasom ministerstva. V treťom odseku hovorí, že dočasný vývoz historického knižničného dokumentu alebo historického knižničného fondu z colného územia Európskej únie je možný na prezentačný, vedecko-výskumný, študijný, reštaurátorský a konzervátorský účel a môže trvať najviac dva roky od vydania súhlasu. Sú tu ešte ďalšie ustanovenia. Chcel som týmto ilustrovať, že ide o úplne normálnu vec, v určitých prípadoch prijateľné účely, pre ktoré je možný dočasný vývoz a dovoz. Nepácha sa tým žiadna kriminalita, je to ošetrené, takže vy bojujete len, pani poslankyňa, s vašimi utkvelými predstavami v snahe možno dokázať alebo pripísať mne, že sa podieľam na organizovanom vývoze vzácnych knižničných dokumentov do zahraničia, aby tam boli azda definitívne zničené. Takže ja si za týmto návrhom stojím. Je to presne paralela aj k iným zákonom, k iným typom kultúrneho dedičstva, kedy je úplne normálne, že na tieto účely je možný dočasný vývoz a dovoz, prísne regulovaný, dohliadaný. A tým pádom aj dávam najavo, ako sa staviam k tomuto alebo k týmto pozmeňujúcim návrhom. Ďakujem.